CELEX: 62008TN0470
Language: mt
Date: 2008-10-23 00:00:00
Title: Kawża T-470/08: Rikors ippreżentat fit- 23 ta' Ottubru 2008 — Il-Kummissjoni vs Eurgit u Cirese

20.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 327/40
            
         Rikors ippreżentat fit-23 ta' Ottubru 2008 — Il-Kummissjoni vs Eurgit u Cirese
   (Kawża T-470/08)
   (2008/C 327/70)
   Lingwa tal-kawża: It-Taljan
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: M. Moretto, avukat, A. M. Rouchaud-Joët, aġent, N. Bambara, aġent)
   
      Konvenuti: Associazione dei giuristi italiani per le Comunità europee — Eurgit (Ruma, l-Italja), Vania Cirese (Ruma, l-Italja)
   Talbiet tar-rikorrenti
   
               —
            
            
               tikkundanna lil EURGIT kif ukoll lil V. Cirese personalment u in solidum, għall-rimbors tas-somma ta' EUR 7,412, dovuta prinċipalment, flimkien mal-imgħax għal dewmien bir-rata ta' imgħax legali Belġjan mill-11 ta' Novembru 2002 sad-data tal-ħlas kollu tad-dejn;
            
         
               —
            
            
               tikkundanna lil EURGIT kif ukoll lil V. Cirese personalment u in solidum, għall-ħlas tal-ispejjeż.
            
         Motivi u argumenti prinċipali
   Dan ir-rikors ġie ppreżentat mill-Kummissjoni Ewropea, abbażi tal-Artikolu 238 tat-Trattat KE, bil-għan li tinkiseb il-kundanna ta' EURGIT u ta' V. Cirese, in solidum, għar-rimbors ta' somma li tammonta għal EUR 7,412 flimkien mal-imgħax għal dewmien, liema somma tirrappreżenta l-ħlas bil-quddiem min-naħa tar-rikorrenti lil EURGIT għat-twettiq tal-proġett Nru 97/GR/098, iffinanzjat fil-kuntest tal-programm GROTIUS ta' inċentivi u ta' skambji intiżi għall-prattikanti legali.
   F'dan ir-rigward, il-Kummissjoni ssostni li, bis-saħħa tal-punt 7 tad-“dikjarazzjoni tal-benefiċċjarju ta' għajnuna finanzjarja”, il-benefiċjarju jintrabat, kemm-il darba r-rendikont tal-ispejjeż ma jkunx jista' jiġġustifika l-użu tal-għajnuna finanzjarja rċevuta, li jħallas lura, fuq talba tagħha, is-somom mhux iġġustifikati li diġà tħallsu.
   Peress li fit-terminu mogħti, EURGIT ma ġġustifikatx l-użu tal-ammont imħallas mill-Kummissjoni, m'hemm l-ebda dubju dwar il-fatt li fuq il-konvenuta u fuq min aġixxa f'isimha u għaliha, hemm l-obbligu li jitħallas lura l-ammont mogħti.